A-Laiturit
A-Laiturit Oy on raisiolainen laitureita ja laituritarvikkeita valmistava yritys. Yrityksen perustaja on Matti-Pekka Vähätalo. A-Laiturit on Suomen suurin ponttonilaitureiden valmistaja ja laituritarvikkeiden toimittaja. Yritys panostaa laatuun, luotettavuuteen ja hyvään palveluun.
Ammattisukeltajaksi kouluttautunut Matti-Pekka Vähätalo perusti Paraisille Aktiivi-Sukellus-nimisen toiminimen vuonna 1987 ja sai yhteistyökumppanikseen toisen ammattisukeltajan, Mika Murron. Toiminnan peruspilarina oli molempien sukellusosaaminen, minkä lisäksi Matti-pekalla oli kalatalousalan ja Mikalla teknikon (teräsrakenteet ja suunnittelu) koulutus. Yritys toimi Saaristomeren alueella ja alusta alkaen mukana toimintaa kehittämässä oli myös Matti-Pekan isä Antti.
Yritys aloitti hoitamalla kalatalouslaitosten sukellustöitä, mutta toiminta laajeni pian kunnallisteknisiin huoltotöihin. Yritys teki pienvenesatamissa teknisiä vedenalaisia korjauksia, minkä lisäksi se teki betonivalutöitä laivasatamissa ja voimalaitoksissa. Lisäksi yritys hoiti laivoihin kohdistuvia potkuri-, hitsaus ja muita vastaavia töitä, jotka edellyttivät sukellusosaamista. Yritys antoi myös virka-apua poliisille ja palokunnalle.
A-Sukellus Ky perustettiin vuonna 1991. Yhtiömiehinä olivat Vähätalo ja Murto. Seuraavana vuonna rekisteröitiin A-Laiturit Oy. Toimintaa laajennettiin laituribisnekseen vuonna 1993, jolloin aloitettiin myös oma valmistus. Laiturien betonivalut tehtiin alkuvaiheessa Paraisilla.
Vuonna 1996 Mika Murto myi osuutensa A-Sukellus Ky:stä Matti-Pekka Vähätalolle. Murto on kuitenkin edelleen yrityksen palveluksessa.
Vuonna 1999 yritykseen hankittiin ensimmäinen ruoppaaja ja toimintaa laajennettiin rantojen ruoppaukseen ja kunnostukseen. Toinen ruoppaaja hankittiin vuotta myöhemmin. Ensimmäisen ruoppaajan hankkimisen jälkeen yrityksen liikevaihto ja kannattavuus kääntyivät voimakkaaseen nousuun. Uudet liiketoiminnat syrjäyttivät vähitellen sukellusliiketoiminnan. Vuoden 2005 alusta ruoppaustoiminta eriytettiin omiin yhtiöihinsä. Osuudet ruoppausyhtiöistä myytiin pois vuosina 2007–2008 ja yritys keskittyi toimimaan laituritehtaana.
Vahvassa kasvussa ollut yritys tarvitsi uudet toimitilat ja niiden suunnittelu ja hankkiminen aloitettiin vuonna 2009. Yritys muutti uuteen tuotanto- ja myyntitilaan Raision Voudinkadulle vuonna 2011.
Yrityksen toiminnot järjesteltiin uudelleen vuoden 2014 alusta. A-Laiturit Oy:n rinnalla toimivien A-Tuonti Oy:n ja A-Marinas Finland Oy:n emoyhtiöksi perustettiin A-Laiturit Group Oy, jonka hallituksen puheenjohtaja on Matti-Pekka Vähätalo. Järjestelyn tavoitteena oli pyrkiä kasvattamaan ulkomaanvientiä sekä laajentamaan toimintoja myös Suomessa.
A-Laiturit Oy:stä tuli perheyritys vuonna 2016, kun yrityksen perustajan, Matti-Pekka Vähätalon, lapset Oskari ja Suvi-Tuuli Vähätalo tulivat mukaan omistajiksi. Heistä kukin omistaa 33,3 prosenttia yrityksen osakkeista.
A-Laiturit Group Oy on vuonna 2014 perustettu hallintayhtiö, joka toimii emoyhtiönä kolmelle osakeyhtiölle:A-Laiturit Oy:n aputoiminimet ovat A-Laituri, A-Ruoppaus ja A-Sukellus.
Yritys valmistaa erilaisia laitureita erikoisraskaista massiiviponttoneista kevyisiin muoviponttonilaitureihin. Suomessa valmistettavat laiturit on tehty talven- ja jäänkestäviksi sekä uppoamattomiksi. Yritys hoitaa myös laiturien suunnittelutyön asiakkaan tarpeiden ja toivomusten mukaan. Raision toimitiloissa on Suomen suurin laitureiden ja laituritarvikkeiden myymälä.
Vuonna 2016 lanseerattiin laitureiden Pro-sarja, joka on suunniteltu äärimmäisiin olosuhteisiin. Pro-sarjan laiturit soveltuvat myös kookkaiden erikoisalusten rantautumiseen.
Yritys keskittyy vahvasti laiturialan tuotekehitykseen, ympäristöteknologiaan ja innovointiin. Esimerkkejä tästä ovat muun muassa kettinkisinkki ja kelluva jäteasema, jotka molemmat ovat patentoituja tuotteita.
Kettinkisinkki on laiturin ankkurointikettinkiin kiinnitettävä sinkki, joka lisää kettingin käyttöikää ehkäisemällä kettingin ruostumista. Ympäristöasiantuntijoiden kanssa yhdessä kehitetty kelluva jätelaituri on veneilijöille tarkoitettu jätteiden syväkeräysmenetelmä, jossa kelluvaan laituriin on asennettu syvä vedenalainen jätesäiliö. Veneilijöiden on helppo kiinnittyä suoraan keräyspisteen viereen ja lajittelua varten laiturille voidaan toteuttaa omat jätepisteet esimerkiksi papereille, pulloille ja biojätteelle. Vesi jäähdyttää jätemassan ja ehkäisee hajuhaittoja.
Yrityksellä on vientiä Baltian maihin, Ruotsiin, Norjaan, Islantiin, Hollantiin, Saksaan, Ranskaan, Sveitsiin ja Venäjälle. Yritys tähtää voimakkaasti ulkomaanviennin kasvattamiseen.